*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*91. számú előterjesztés*

Bátaszék Város Önkormányzata Képviselő-testületének 2018. március 28.-án,

16 órakor megtartandó ülésére

*Döntés zsidó temető felújítására pályázat benyújtásáról*

|  |
| --- |
| **Előterjesztő:** Dr. Bozsolik Róbert polgármester  **Készítette:** Bozsolik Zoltán mb. irodavezető  **Törvényességi ellenőrzést végezte:** Kondriczné dr. Varga Erzsébet  jegyző  **Tárgyalja:**  Pénzügyi és Gazdasági Bizottság: 2018. 03.26. |

***Tisztelt Képviselő-testület!***

A Magyarországi Zsidó Örökség Közalapítvány, mint Támogató felhívást tett közzé az európai kulturális örökség részét képező, Magyarország területén található/fellehető, jelenleg gondozatlan, elenyészőben lévő zsidó sírkertek, sírhelyek rekonstrukciójához, továbbá a kulturális örökség megismerésében, védelmében, megőrzésében való minél szélesebb társadalmi részvétel ösztönzése érdekében, különös tekintettel a fiatal nemzedék kulturális örökséggel kapcsolatos tudása fejlesztésének elősegítésére.

A Felhívás elsődleges célja, hogy támogatást nyújtson a magyarországi zsidó sírkertek, illetve zsidó sírhelyeket tartalmazó temetőrészek vagy temetőn kívüli területek, továbbá korábban zsidó temetőként használt területek tulajdonosainak, fenntartóinak a temető fennmaradását veszélyeztető helyzet elhárításához és a síremlékek halaszthatatlan állagmegóvását szolgáló felújításokhoz, továbbá az emlékezést szolgáló beruházásokhoz.

A Felhívás keretében benyújtott kérelem alapján vissza nem térítendő támogatás igényelhető. A támogatás igénybevételéhez saját forrás biztosítása nem kötelező.

A támogatás intenzitása 100%.

A Felhívás keretében maximum 20.000.000 Ft igényelhető temetőnként.

A támogatás folyósítása 100 %-os előleg formájában, egy összegben történik.

Kérelmet nyújthat be egyházi jogi személy, valamint a helyi önkormányzat.

**Támogatható tevékenységek**:

Előkészítés:

 a Támogató által erre a célra felkért vallási szakértő által kijelölt határvonal alapján a temető, illetve terület határvonalának megállapítását célzó földmérési tevékenység

 a terület megtisztítása a cserjéktől, bokroktól, aljnövényzettől (ha az állapotfelméréshez szükséges);

 a temető, illetve terület állapotának felmérése;

 hatósági engedélyek beszerzése;

 tervezési munkák.

Temető felújítás:

A temető, illetve a temetői létesítmények fennmaradását veszélyeztető helyzet elhárítását szolgáló tevékenységek

A parcellák, sírhelyek megközelíthetőségét biztosító tevékenységek

A sírkövek és a családi síremlékek halaszthatatlan állagmegóvását szolgáló felújítások megvalósításához szükséges tevékenységek

A Felhívás keretében megítélhető támogatásokra rendelkezésre álló keretösszeg 400.000.000 Ft, azaz négyszázmillió forint.

A kérelem benyújtásának határideje, 2018. április 13.,

Bátaszék Város közigazgatási területén a Bonyhádi út mellett, a 25 hrsz-ú ingatlanon található a temető.

**Javasolt műszaki tartalom:**

Kerítés bontását követően új kerítés épül, új kapuval. Továbbá kerti murvából kialakított belső út épül a gyalogosok részére és 1 db gépjármű parkolását biztosító terület. 2 db pad kerül kihelyezésre. Vállalkozási díj bruttó 8.157.704,-Ft

Felújításra kerül a „Közös sír” is. A meglévő műkő emlékmű nem újítható fel, mert teljes mértékben károsodott, szétfagyott az évek során. Helyette egy ugyanolyan gránit emlékmű készül. Vállalkozási díj bruttó 2.195.068,-Ft.

A felújítás teljes összege 10.352.772,-Ft

A zsidó temető területhasználata érinti a 24 hrsz-ú önkormányzati ingatlant közel 25m2 mértékben. Tekintettel a hosszú idő óta kialakult állapotra javasoljuk a további területhasználat biztosítását is.

***1.sz H a t á r o z a t i j a v a s l a t :***

**zsidó temető felújítására**

Bátaszék Város Önkormányzatának Képviselő-testülete;

1. a 25 hrsz. ingatlanon lévő zsidó temető felújítására támogatási kérelem benyújtásával egyetért,
2. vállalja, hogy 10 éven keresztül ellátja a támogatásból felújított temető fenntartását, gondozását,
3. felhatalmazza a Bátaszéki Közös Önkormányzati Hivatal Jegyzőjét a támogatási kérelem határidőn belüli benyújtására.

*Határidő:* 2018. április 13.

*Felelős*: Kondriczné dr. Varga Erzsébet jegyző

*Határozatról értesül*:

Bátaszéki KÖH városüz. iroda

Bátaszéki KÖH pénzügyi iroda

irattár

***2.sz H a t á r o z a t i j a v a s l a t :***

**a 24 hrsz.-ú ingatlan használatára**

Bátaszék Város Önkormányzatának Képviselő-testülete;

1. a 24 hrsz.-ú ingatlan egy részére - a zsidó temető természetben kialakult állapota szerint – használatot biztosít,
2. felkéri a Bátaszéki Közös Önkormányzati Hivatal Jegyzőjét a területhasználatra vonatkozó megállapodás előkészítésére.

*Határidő:* 2018. június 30.

*Felelős*: Kondriczné dr. Varga Erzsébet jegyző

*Határozatról értesül*:

Bátaszéki KÖH városüz. iroda

Bátaszéki KÖH pénzügyi iroda

irattár